নিউ টাউনে নির্মীয়মাণ মেট্রোর স্তম্ভ সবুজে ঢাকতে উদ্যোগী হয়েছে হিডকো। নিউ টাউনে গাড়ির সংখ্যা প্রতিদিন বাড়ছে। ফলে বাড়ছে দূষণও। প্রতিনিয়ত সেখানে চলছে নানারকম নির্মাণকাজ। ফলে ধুলো আর গাড়ি থেকে বেরোনো দূষণ কমাতে সবুজ বাড়ানোই একমাত্র পথ বলে মনে করছেন হিডকো কর্তৃপক্ষ। 
তাছাড়া, রাজপথ জুড়ে পর পর ন্যাড়া কংক্রিটের পিলার দৃষ্টিনন্দন নয় বলেও হি়ডকো কর্তৃপক্ষ মনে করেন। সেই পিলারগুলিকেই যদি সবুজে মুড়ে দেওয়া যায়, তাতে এক দিকে যেমন দূষণ কমবে, অন্য দিকে চোখের পক্ষেও আরামদায়ক হবে বলে মত হিডকোর চেয়ারম্যান দেবাশিস সেনের। হিডকো’র সঙ্গে মেট্রো কর্তৃপক্ষের এ নিয়ে কথা হয়েছে। মেক্সিকোর এই ধরনের ‘ভার্টিকাল গার্ডেন’ সারা বিশ্বে বিখ্যাত। বেঙ্গালুরুতেও সম্প্রতি মেট্রোর স্তম্ভে এরকম ভার্টিকাল গার্ডেন তৈরির কাজ শুরু হয়েছে। 
প্রাথমিক ভাবে নজরুল তীর্থের সামনে নিউ টাউন কলকাতা ডেভেলপমেন্ট অথরিটি’র অফিসের সামনে মেট্রোর চারটি স্তম্ভ লতানো গাছে মুড়ে দেওয়ার কাজ শুরু করেছে হিডকো। বন দফতরের সঙ্গে কথাবার্তা বলে হিডকো বেশ কয়েকরকম লতানো গাছ লাগিয়েছে ওই স্তম্ভগুলির গায়ে। দেবাশিসবাবু বলেন, ‘‘স্তম্ভগুলিতে সূর্যের আলো কম যায়, তাই লতানো গাছের বৃদ্ধি শ্লথগতিতে হয়। মাটি থেকে জল শুষে গাছগুলি ধীরে ধীরে স্তম্ভকে জড়িয়ে উপরে উঠবে এবং সবুজে ঢেকে দেবে।’’ 
পাশাপাশি, ইকো পার্কে বিশ্বমানের ‘স্মার্ট’ ভার্টিকাল গার্ডেন তৈরি নিয়ে পরীক্ষানিরীক্ষা করছে হিডকো। ইতিমধ্যে ইকো পার্কের দু’ নম্বর গেটে করা হয়েছে এমন একটি বাগান। সেখানে একটি বেসরকারি সংস্থার কাছ থেকে প্রযুক্তিগত সাহায্য নিয়ে হিডকোর ইঞ্জিনিয়ারেরা একটি লোহার খাঁচা তৈরি করেছেন, যেখানে মাটির পরিবর্তে ব্যবহার করা হচ্ছে পাট ও নারকেলের ছোবড়া। এর পরে সেখানে বসবে এক ধরনের সেন্সর। গাছে আর্দ্রতা কমে গেলেই সেই সেন্সর বলে দেবে যে জল দেওয়া দরকার। দেবাশিসবাবু জানান, খুবই ব্যয়সাধ্য হওয়ায় মেট্রোর অতগুলি স্তম্ভতে ওই পদ্ধতিতে সবুজায়ন করা এখনই সম্ভব হবে না। তাই আপাতত ইকো পার্কে বিশেষ ধরনের বাগান সীমাবদ্ধ রাখা হবে। 
মেট্রোর কয়েকটি স্তম্ভের গায়ে নবীন শিল্পীদের দিয়ে উজ্জ্বল ছবি আঁকানোর পরিকল্পনাও রয়েছে হিডকোর। বাংলার নিজস্ব ঘরানার সেই সব ছবি আঁকতে হলে স্তম্ভের গায়ে মাচা বেঁধে কাজ করতে হবে বলে কিছু প্রস্তুতি দরকার বলে দেবাশিসবাবু জানিয়েছেন।